MEGA ลุ้นปี 64 กำไรโต 40% รับเทรนด์สุขภาพ-สินค้าใหม่
MEGA ลุ้นปี 64 กำไรโต 40% รับเทรนด์สุขภาพ-สินค้าใหม่ หลังไตรมาส 3/64 งบออกมาดีเกินคาด โบรกฯ แนะ “ซื้อ” ราคาเป้าหมาย 63 บ. พร้อมปรับประมาณการกำไรปี 65-66 เพิ่ม
MEGA ลุ้นปี 64 กำไรโต 40% รับเทรนด์สุขภาพ-สินค้าใหม่ หลังไตรมาส 3/64 งบออกมาดีเกินคาด โบรกฯ แนะ “ซื้อ” ราคาเป้าหมาย 63 บ.
22 พ.ย. 2564

“ข่าวหุ้นธุรกิจออนไลน์” รวบรวมบทวิเคราะห์เกี่ยวกับหุ้นบริษัท เมก้า ไลฟ์ไซแอ็นซ์ จำกัด (มหาชน) หรือ MEGA หลังรายงานผลการดำเนินงานไตรมาส 3/2564 เติบโตขึ้นอย่างร้อนแรง และนักวิเคราะห์ส่วนใหญ่มองว่าผลการดำเนินงานจะเติบโตขึ้นอย่างต่อเนื่อง
โดยบล.ฟินันเซีย ไซรัส ระบุในบทวิเคราะห์ (16 พ.ย.2564) ว่า MEGA รายงานกำไรสุทธิไตรมาส 3/2564 ที่ 612.60 ล้านบาท หากหักกำไรจากอัตราแลกเปลี่ยน 78 ล้านบาทออกจะเป็นกำไรปกติ 534.60 ล้านบาท สูงสุดเป็นประวัติการณ์ที่เพิ่มขึ้น 13.80% จากไตรมาสก่อน และเพิ่มขึ้น 56% จากงวดเดียวกันของปีก่อน ซึ่งดีกว่าคาดถึง 27% จากทั้งรายได้และอัตรากำไรขั้นต้นที่ดีกว่าคาด
ทั้งนี้ทางฝ่ายวิจัยปรับประมาณการกำไรปี 2564 – 2566 ขึ้นเฉลี่ยปีละ 5% ส่วนใหญ่มาจากการปรับเพิ่มรายได้ทำให้กำไรปกติปี 2564 เติบโตสูงถึง 32.20% จากงวดเดียวกันของปีก่อน และคาดเติบโตต่อเนื่อง 13.90% จากงวดเดียวกันของปีก่อน ในปี 2565 จากพฤติกรรมการใส่ใจดูแลสุขภาพที่เป็น Mega Trend ในระยะยาว แม้ว่าการแข่งขันในธุรกิจจะสูงแต่บริษัทฯ มีแบรนด์ที่แข็งแกร่งในหลายๆตลาด
นอกจากนี้ทางฝ่ายวิจัยได้ปรับไปใช้ราคาเป้าหมายปี 2565 ที่ 63 บาท หรือคิดเป็น ปี 2565 ที่ Implied ค่า PE 26.50 เท่า ต่ำกว่าค่าเฉลี่ยของกลุ่มค้าปลีกที่มีค่า PE 28 – 33 เท่า ขณะที่ราคาหุ้นปัจจุบันมีค่า PE ปี 2565 เพียง 20 เท่าและ EV/EBITDA เพียง 14.70 เท่า จึงยังคงแนะนำ “ซื้อ”
ส่วน บล.เคทีบีเอสที ระบุในบทวิเคราะห์ แนะนำ “ซื้อ” หุ้น MEGA ราคาเป้าหมายเป็นปี 2565 ที่ 60 บาท  เนื่องจากมองว่าปี 2565 อัตราการเติบโตของกำไรจะชะลอตัวลง เนื่องจากฐานที่สูงกว่าปกติในปี 2564
ทั้งนี้ MEGA รายงานกำไรสุทธิไตรมาส 3/64 ที่ 613 ล้านบาท เพิ่มขึ้น 79% เมื่อเทียบจากปีก่อน และ 61% เมื่อเทียบจากไตรมาสก่อน  สูงกว่าตลาดและบล.เคทีบีเอสที คาด 35% และ 32% ตามลำดับ ขณะที่ราคาหุ้น outperform SET +7% ใน 1 เดือนที่ผ่านมา อย่างไรก็ตาม ปัจจุบัน MEGA เทรดอยู่ 65 PER ที่ 20.4 เท่า มองว่าราคาปัจจุบันน่าสนใจแ ละยังไม่สะท้อนกำไรที่จะเติบโตในปี 2564 ที่เพิ่มขึ้น 41% เมื่อเทียบจากปีก่อน และปี 2565 ที่โตต่อเนื่อง 3% เมื่อเทียบจากปีก่อน จากฐานที่สูงในปี 2564 นอกจากนี้ ยังมี upside จากผลิตภัณฑ์จากกัญชง คาดเห็นความชัดเจนในปี 2565
ด้าน บล.โนมูระ พัฒนาสิน ระบุในบทวิเคราะห์ มีมุมมอง Positive ต่อกำไรปกติไตรมาส 3/2564 ของ MEGA ที่ 535 ล้านบาท เพิ่มขึ้น 56% เมื่อเทียบจากปีก่อน และ 14% เมื่อเทียบจากไตรมาสก่อน ทำจุดสูงสุดใหม่ และดีกว่าที่บล.โนมูระ พัฒนาสิน  และตลาดคาด จากรายได้และ GPM ที่สูงกว่าคาด
สำาหรับแนวโน้มไตรมาส 4/2564 คาดกำไรปกติจะยังโตเมื่อเทียบจากปีก่อนต่อเนื่องเป็นไตรมาสที่ 6 จากคาดรายได้ธุรกิจMWC ที่จะเติบโตเมื่อเทียบจากปีก่อน แต่หดตัวลงเมื่อเทียบจากไตรมาสก่อน จากธุรกิจ Maxxcare ที่จะอ่อนตัวลงเมื่อเทียบจากไตรมาสก่อน จากสถานการณ์ในพม่าที่ยังมีความไม่แน่นอน
อย่างไรก็ดีปรับประมาณการกำไรปกติปี 2564 ขึ้น 10% มาอยู่ที่ 1.8 พันล้านบาท เพิ่มขึ้น 33% เมื่อเทียบจากปีก่อน และในปี 2565-2566 ขึ้นเฉลี่ยปีละ 12% เพื่อสะท้อนธุรกิจ MWC ที่โตเด่นทั้งในภูมิภาคเอเชียตะวันออกเฉียงใต้และแอฟริกา โดยเชื่อว่าโมเมนตัมการเติบโตจะต่อเนื่องไปจนถึงปี 2566 ได้ด้วยอัตราเร่งที่ลดลง จึงปรับคำแนะนำขึ้นเป็น “ซื้อ” ราคาเป้าหมายปี 2564 ที่ 57 บาท
 